GPI วางขายรถแต่ง Honda Civic รุ่นใหม่ ตีตลาด “เรซซิ่ง”
GPI พร้อมวางขาย Honda Civic สไตล์รถแข่งรุ่นใหม่ เดินเกมรุกต่อยอดธุรกิจตกแต่งรถ เบื้องต้นวางเป้าปรับโฉม 15 คัน เตรียมนำลงสมามแข่งขันรายการ  Honda Civic One Make Race ด้วย
GPI พร้อมวางขาย Honda Civic สไตล์รถแข่งรุ่นใหม่ เดินเกมรุกต่อยอดธุรกิจตกแต่งรถ เบื้องต้นวางเป้าปรับโฉม 15 คัน
9 ก.พ. 2566

นายอโณทัย เอี่ยมลำเนา ประธานเจ้าหน้าที่สายการผลิต บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI เปิดเผยว่า จากแผนยุทธศาสตร์ธุรกิจของบริษัทที่ได้ปรับโครงสร้างธุรกิจเป็น 6 แกนหลักเพื่อเพิ่มศักยภาพการเติบโต โดยมีกลุ่ม E-Commerce &amp; Mobile App &amp; Others ซึ่งประกอบด้วย ธุรกิจตกแต่งรถ ธุรกิจโรงไฟฟ้าขยะแปรรูป และธุรกิจไลฟ์สไตล์แอปพลิเคชัน เป็น 1 ใน 6 กลุ่มธุรกิจแกนหลัก ในปีนี้ได้วางแผนขยายธุรกิจตกแต่งรถแข่งอย่างต่อเนื่องเพื่อต่อยอดความสำเร็จจากปีที่ผ่านมา หลังจากที่นำรถยนต์ HONDA CITY HATCHBACK มาปรับแต่งใหม่เป็นรถแข่งและได้รับการตอบรับเป็นอย่างดีจากผู้ที่ชื่นชอบการแข่งรถและความเร็ว
ล่าสุด ในปีนี้จึงได้นำรถยนต์ Honda Civic รุ่นใหม่มาปรับแต่งใหม่ในสไตล์รถแข่งรวมถึงติดตั้งอุปกรณ์ด้านความปลอดภัย เพื่อเตรียมวางแผนจำหน่ายแก่ผู้ที่สนใจในเร็วๆ นี้ โดยได้เปิดตัวรถต้นแบบแล้วเมื่อเดือน ม.ค.66 และวางเป้าหมายตกแต่งรถเบื้องต้นที่ 15 คันเพื่อตอบสนองกลุ่มเป้าหมายที่ชอบแข่งรถ แต่ต้องการประหยัดเวลาการตกแต่ง ปัจจุบันมีผู้แสดงความสนใจเข้ามาแล้ว 5 – 6 คัน
นอกจากการปรับแต่งรถเป็นรถแข่งเพื่อจำหน่ายแล้ว บริษัทเตรียมจัดการแข่งขันรายการ  Honda Civic One Make Race โดยให้สิทธิผู้ที่ซื้อรถแข่งจากบริษัทเข้าแข่งขันในรายการดังกล่าว โดยวางรูปแบบการแข่งขันในปีนี้จำนวน 4 ครั้งๆ ละ 2 Race โดย 3 ครั้งแรกจะจัดแข่งขัน ณ สนามช้าง อินเตอร์เนชั่นแนล เซอร์กิต จังหวัดบุรีรัมย์ และครั้งที่ 4 คาดว่าจะแข่งขันที่จังหวัดสงขลา
“เรามองว่าธุรกิจตกแต่งรถเป็นนิชมาร์เก็ตที่มีศักยภาพที่จะเติบโตได้ และเป็นการนำความเชี่ยวชาญเกี่ยวกับยานยนต์ของบริษัทฯ มาต่อยอดขยายธุรกิจหลักของบริษัทฯ โดยนอกจากการจำหน่ายรถแล้วยังสามารถสร้างรายได้ต่อเนื่องจากการจำหน่ายอุปกรณ์ตกแต่งหรืออะไหล่ได้อีกด้วย” นายอโณทัย กล่าว